Der vil komme nedskæringer og fyringer på børne-, skole- og ældreområdet.

Det bliver med al sandsynlighed konsekvensen af, at Randers Kommune skal spare over 200 millioner kroner de næste år.

Børn, skole og ældre må blive ramt, er byrådsmedlemmerne Torben Hansen (S) og Mogens Nyholm (RV) enige om.

- Det er klart, at det har konsekvenser for os alle sammen, siger Torben Hansen (S), der er byrådsmedlem i Randers.

- Det her kommer virkelig til at gøre ondt, og det er synd og skam. Vores medarbejdere løber stærkt allerede i dag, og når vi skal til at fyre endnu flere, så får man det altså endnu sværere derude, end man har i forvejen, siger byrådsmedlem Mogens Nyholm (RV)

Det er en aftale mellem regeringen og KL, der gør at regeringen har fjernet det kommunale statstilskud, og det rammer Randers Kommune hårdt.

Nu venter fire ugers forhandling om, hvor man skal finde pengene, men det virker altså meget usandsynligt, at børne-, ældre- og skoleområdet kan gå fri.

Du kan se hele indslaget i videoen øverst i artiklen.